Busker (filem)

Busker (digayakan sebagai BKER) merupakan sebuah filem muzikal romantik Malaysia 2018 arahan Syed Fariz terbitan Astro Shaw. Dibintangi oleh Daiyan Trisha, Hafeez Mikail, Anas Ridzuan dan Lia Natalia, filem ini mengetengahkan kisah pemuzik jalanan yang lebih dikenali sebagai busker. Ia ditayangkan pada 11 Januari 2018 dan merupakan kegagalan komersial.

Pada September 2018, Sinar Harian menyenaraikan Busker sebagai salah satu daripada 10 filem Malaysia dengan kutipan pecah panggung terendah 2018.

Plot
Mengisahkan tentang sekumpulan remaja yang meminati muzik jalanan dan ingin memperjuangkan minat mereka ke tahap yang lebih tinggi. Kisah pada mulanya berkisarkan tentang Adil dan Vera  yang sering tidak bersependapat, sehinggalah mereka dipaksa untuk bekerjasama untuk tugasan akademik di kolej dan mula menjadi rapat. Rupa-rupanya Adil cuba bangun selepas ditinggalkan kekasihnya Mel. Vera mencadangkan untuk Adil menyertai pertandingan Busker supaya dapat memenangi hati Mel semula. Tetapi disebabkan mereka sering meluangkan masa bersama, Vera mula menaruh perasaan terhadap Adil. Manakala Adil pula berdepan dengan konflik persahabatan, cinta dan impiannya sendiri. Apa yang berlaku seterusnya? Adakah Adil akan kembali kepada Mel, dan adakah cinta Vera bertepuk sebelah tangan?.

Pelakon

 Daiyan Trisha sebagai Vera
 Hafeez Mikail sebagai Adil
 Lia Natalia sebagai Norli
 Anas Ridzuan sebagai Ucop
 Bulan Terry sebagai Bulan
 Mas Khan sebagai Daniel
 Elizabeth Tan sebagai Melissa Tan

Penerbitan
Busker diarahkan oleh pemenang Anugerah Sri Angkasa 2016, Syed Fariz yang sebelum ini pernah mengarah beberapa drama TV termasuk Jodoh 2 (2013) dan Keluarga Iskandar (2015), dengan skrip ditulis oleh Fairul Nizam Ablah. Daiyan Trisha dan Hafeez Mikail pertama kali digandingkan di layar perak, Busker merupakan filem kedua lakonan Daiyan selepas Girlfriend Kontrak (2015) dan penampilan sulung Hafeez dalam sebuah filem; pelakon lain termasuk Anas Ridzuan dan Lia Natalia turut menjayakan filem ini. Sebahagian besar penggambaran dijalankan di Johor.

Filem ini turut menampilkan penampilan khas dari beberapa selebriti popular tanah air termasuk Loque, Man Bai, Luqman Hafidz, Elizabeth Tan, Aziz M. Osman, Jihan Muse, Mark Adam, Zain Hamid dan Altimet.

Keluaran dan sambutan
Busker ditayangkan pada 11 Januari 2018 dan menjadi filem Malaysia pertama yang ditayangkan pada suku pertama 2018. Ia merupakan kegagalan komersial.

Filem ini menerima ulasan positif dan bercampur-campur. Haizir Othman dari Malaysiakini melihat filem ini baik dari segi rupa paras para pelakonnya, garapan lagu-lagu yang sedap didengar, pemandangan tempat-tempat menarik, dan pencahayaan yang cukup. Shazryn Mohd Faizal dari mStar Online pula berkata: "...sesuatu yang kurang dirasai [oleh penulis] dalam Busker adalah elemen persahabatan itu yang sebenarnya mampu membentuk Busker menjadi sebuah jenama yang kuat...". Angelin Yeoh dari Star2 mendapati jalan cerita filem ini "teramat sederhana".

Pada September 2018, Busker disenaraikan sebagai salah satu daripada 10 filem Malaysia dengan kutipan pecah panggung terendah bagi tahun 2018 oleh Sinar Harian, bersama-sama Makrifat Cinta dan Hantu Wangan serta tujuh lagi filem.

Kontroversi
Dua hari selepas Busker ditayangkan di pawagam, sebuah rakaman secara langsung filem tersebut telah dimuatnaik secara haram dan disebarkan di laman Facebook. Menurut Naib Presiden dan Ketua Astro Shaw, Najwa Abu Bakar, rakaman video itu berjaya dipadamkan selepas membuat aduan kepada pengendali Facebook.

Muzik
Lagu tema utama filem ini adalah "Atma Jiwa" nyanyian Simfoni Dalam Poket yang dicipta dan ditulis oleh Loque, bekas gitaris kumpulan Butterfingers. Lagu ini dikeluarkan pada 29 November 2017 dan boleh didapati untuk muat turun digital di iTunes dan penstriman digital di Spotify.

Format dan senarai runut
 Muat turun digital
 "Atma Jiwa" – 3:30

Sejarah keluaran

Runut bunyi

Album runut bunyi filem Busker mengandungi 15 lagu, dengan enam daripadanya dipersembakan oleh Simfoni Dalam Poket dan empat daripadanya oleh Monoloque. Daiyan Trisha sendiri turut menyumbangkan suaranya untuk runut bunyi Busker dengan menyanyikan lagu "Ingat". Album ini dikeluarkan pada 5 Januari 2018.

 "Malas Nak Layan" (ft. Bulan Terry) — MonoloQue (2:09)
 "Ingat" — Daiyan Trisha  (2:59)
 "Atma Jiwa" — Simfoni Dalam Poket (3:30)
 "Semak" — Simfoni Dalam Poket (3:07)
 "The Beach" — Bil Musa (3:20)
 "Alamak" — Simfoni Dalam Poket (3:28)
 "Kupu-Kupu Malam" — MonoloQue (4:30)
 "Impianku" — D’Funder (4:29)
 "Selamat Tinggal Kekasih Lama" — Simfoni Dalam Poket (4:10)
 "Mogok Tenteram" – Simfoni Dalam Poket (2:49)
 "Teka Teki Teka Tekok" — MonoloQue (2:10)
 "Slumber" — Simfoni Dalam Poket (2:11)
 "Jelingannya" — MonoloQue (3:51)
 "Konfessi" — Morning Glory (4:48)
 "Doa Untuk Kekasih" — Simfoni Dalam Poket (3:18)

Anugerah

Rujukan

Pautan luar
 

Filem 2018
Filem Malaysia tahun 2018
Filem cinta Malaysia
Filem terbitan Astro Shaw